钦定古今图书集成/历象汇编/岁功典/第094卷 > 《云南志书》 > 谢腊日赐腊脂口脂表 李峤
## 钦定古今图书集成/历象汇编/岁功典/第094卷 > 《云南志书》 > 谢腊日赐腊脂口脂表 李峤

臣某等言：“品官刘阿道至，奉墨敕，赐臣等腊脂口脂
等物。”恩命忽临，喜忭交至，手舞足蹈，心惭意悚。伏以
安宁戒序，嘉平在节，白日临于旸谷，繁霜入于露寒，
蘅秣始停，桂筵丰暇。青牛帐里，未辍罏香；朱鸟窗前，
新调铅粉。因三冬之吉庆，造六宫之脂泽，糅之以辛
夷甲煎，燃之以桂火兰苏。气象溢奁，香冲翠幄，以光
金屋之仙乡，以赐瑶房之帝嫔。南国容华之人，从来
未识；西京妖冶之妾，何时可见？臣等叨膺天命，谬揔
留台。虽天动星迥，暂违于侍从；而云行雨施，更延于
恩渥。猥承邮驿，曲赐丝纶，分八子之膏腴，及三臣之
琐贱。窃窥明镜，已觉衣冠之不任；旋顾妆奁，遂欣箕
帚之多幸。身轻尘露，佩德空深，贶等丘山，殒身何答，
无任踊跃屏营之至。